section_heading: Unutrašnjost crkve
paragraph_text: Crkva sv. Jurja ima dvije kripte: jednu stariju iza glavnog oltara, a drugu ispod same crkve, u koju se ulazi na vrata koja su na desnoj strani od glavnog ulaza u crkvu. Kripta iza glavnog oltara bila je, namijenjena isključivo pokapanju isusovaca. Ona se ubrzo morala napustiti jer je bila vlažna. Zbog vlage oštećeni su kasnije natpisi grobova u tolikoj mjeri da su postali nečitki. Kripta ispod crkve zidana je kasnije i u njoj ima mjesta za sto i devet pokojnika. Kroz 110 godina, u njoj je pokopano osamdeset i šest osoba, a ostala su prazna dvadeset i tri groba. Kripta je bila namijenjena isključivo za sahranjivanje isusovaca i crkvenih službenika, ali je kasnije dopušteno da se u nju može sahraniti svatko za koga se plati taksa od 50 forinti. Prema postojećim zapisnicima prva sahrana je obavljena 1758., a posljednja 1868. godine, kada je iz zdravstvenih razloga zabranjeno dalje sahranjivanje u kripti. U kripti je oltar sv. Križa, s anđelima s lijeve i desne strane isklesanim iz mramora, a naročito je umjetnički uspio anđeo koji plače. Ovi kipovi spadaju među najuspjelije crkvene barokne skulpture XVII. stoljeća u Srijemu. Pored ove kripte imala je i franjevačka crkva, sadašnja vojna bolnica, svoju kriptu koja je morala, zbog visokog vodostaja Dunava, biti napuštena. Radi toga su i neki franjevci pokapani u isusovačkoj kripti.